O‘zbekiston tumanida fuqaro CEFR C1 ingliz tili sertifikatini 1,5 ming dollar evaziga sotib olmoqchi bo‘lgan. Foto: Iqtisodiy jinoyatlarga qarshi kurashish departamenti Farg‘ona viloyati O‘zbekiston tumanida xalqaro sertifikat olib berishni va’da qilgan shaxslar ushlandi. Bu haqda Bosh prokuratura huzuridagi departament xabar berdi. Qayd etilishicha, departament hamda DXXning O‘zbekiston tumani bo‘limlari tomonidan tezkor tadbir o‘tkazilgan. Tadbir davomida fuqaro M.Sh. va boshqalar fuqaro J.A.ga ingliz tilini bilish darajasini beruvchi CEFR C1 toifali xalqaro sertifikatni hech qanday imtihon topshirmasdan 1,5 ming dollar evaziga olib berishni va’da qilgani aniqlangan. Ular oldindan 1 000 dollarni olganida ashyoviy dalillar bilan ushlangan. Mazkur holat yuzasidan Jinoyat kodeksining 25, 168-moddasi (firibgarlik) bilan jinoyat ishi qo‘zg‘atilib, tergov harakatlari o‘tkazilmoqda.